**РЕЦЕНЗИЯ**

от доц. д-р Петко Христов

от Института за етнология и фолклористика с Етнографски музей при БАН

за провеждане на процедура за присъждане на образователната и научна степен „Доктор” по професионално направление 3.1. „Социология, антропология и науки за културата (Етнология на прехода)“ за нуждите на катедра „Етнология“ при Исторически факултет на СУ „Св. Кл. Охридски“

за дисертационен труд на тема: „*“Индианските“ организации в Европа (Етнографско изследване върху групи за културно-исторически възстановки)*” с автор Любомир Георгиев Кюмюрджиев и научни ръководители проф. днк. Веселин Тепавичаров и доц. д-р Илия Илиев

Темата за културно-историческите реконструкции, определяни и като исторически възстановки, става все по-актуална в днешното време на политическа, социална, а можем като етнолози да твърдим и идентичностна криза. Обогатяването на календара в България с все повече събития от подобен характер – от тракийски и римски празнични дни до възстановките на сраженията от Априлското въстание и Освободителната война, превръща културно-историческите реконструкции във важен обект за етнографско наблюдение и антропологичен анализ. Ето защо дисертационното изследване на Любомир Кюмюрджиев е и актуално, и приносно, доколкото изследва „феномен във феномена“, според думите на самия автор. Изследването, посветено на „индианските“ организации в различни европейски страни, и конкретно на Българското общество по индианистика „Орловия кръг“, осъществено като case study, е приносно и с още един аспект – направено е от „инсайдър“, т.е. от пряко ангажиран от години участник в тази общност. Умелото приложение на епик- и емик- подхода в изследването на дисертанта е важно методологическо достижение, при това осъществено успешно. Нещо повече, осъзнавайки трудностите от съчетанието на двете гледни точки, той анализира своята позиция и още в уводната част описва трудностите, пред които е изправен като изследовател, умело прилагайки антропологичния подход за авторефлексия, която самият автор определя като „антропология у дома“, следвайки Мариза Пейрано. По думите му: „*В хода на теренната работа мой постоянен приоритет беше да съчетавам ролята на наблюдател, способен на външен и възможно най-обективен поглед към изследвания материал, с личната ми ангажираност*.“. Според мен Любомир Кюмюрджиев успешно се е справил с тази методологична дилема.

Дисертантът е завършил магистърската програма на „Българска филология“ в СУ „Св. Кл. Охридски“ през 1990 г. и оттогава работи като журналист и преводач. Дългогодишният му интерес към разкриването на вътрешната логика на целите, мотивите и действията на европейските индианисти го отвежда в Катедра „Етнология“ при Исторически факултет на СУ „Св. Климент Охридски“, където между 2020 и 2023 г. е редовен докторант. Дисертационният труд е обсъден и предложен за защита на заседание на същата катедра.

Дисертацията се състои се от увод, три глави, case study, заключение и подробна библиография, общо 224 страници. В **уводната част** Любомир Кюмюрджиев ясно формулира обекта и предмета на изследването, неговите цели и задачи, въпросите, които мотивират проучването и прави важното уточнение на използваната в изследването терминология. Изследването се базира на резултати от собствено етнографско проучване, проведено в продължителен период от време сред голям брой членове на „индиански“ организации от различни европейски държави с класическите методи на етнографията – включено наблюдение, структуриирани и полуструктурирани интервюта. Дисертантът е провел 48 интервюта и голям брой неформални разговори с членове на „индиански“ групи от България, Унгария, Полша, Литва, Латвия, Германия, Великобритания и други европейски държави, осъществени в периода 2010 – 2022 г. Респондентите са и от двата пола, но преобладават мъжете, като най-многобройната и активна част са на възраст между 40 и 60 години, което, според автора, показва спадащия интерес към „индианската“ тема след най-младите европейци. Тук трябва да се изтъкне актуалността на наблюденията на автора в периода след февруари 2022 г. относно изпитанията и разпада на част от изградените общоевропейски „индиански“ мрежи, последвали след руската военна агресия срещу Украйна.

На базата на съществуващите трудове на български и чуждестранни изследователи, които авторът добре познава, в **Първа глава** се анализира разпространението на културно-историческите реконструкции и по-широко – на феноменът на историческите възстановки като цяло в света, но най-вече в Европа. Проследен е генезисът на историческите възстановки от обществените спектакли в Древен Рим, през започналите в 60-те години на ХХ в. редовни възстановки на известни сражения от Американската гражданска война, до съвременните многообразни прояви на този по същество културен и социален феномен в Европа. Разгледани са възникването и развитието на възстановките в България, за чието начало са посочени „средновековните битки“ при крепостта Маркели и в Пернишката крепост през 60-те и 70- те години на ХХ в. Акцентът е поставен върху възникването на първите организации в страната, чиято дейност може да бъде определена като *реенактмент* – Българското общество по индианистика „Орловият кръг“ (1990) и година по-късно учреденото Национално дружество „Традиция“. Направена е класификация на историческите възстановки по категории и представените в тях епохи и култури. Подробно са разгледани възникването през първата половина на миналия век и активизирането през последните три десетилетия на XX в. на различните видове „индиански“ организации.

**Втората глава**, озаглавена „*Свободата … Винету*“ анализира причините за появата на многобройните организации, групи и „племена“ на индианисти именно в Европа (и най-вече в Германия), анализирайки редица специфични социокултурни и политически явления в европейската история. И въпреки сблъсъка на засиленият ренесансов интерес в Европа към „благородните диваци“ отвъд океана, подкрепен от авторитета на френските енциклопедисти, с американската политика на завоевание на Дивия Запад, където „Добър индианец е само мъртвият индианец.“ (приписвано на генерал Ф. Шеридан), гастролите на разнообразни индиански групи, представяни в Европа от американския пътешественик и художник Джордж Катлин или от шоуто на Бъфало Бил, ускоряват опознаването на коренните жители на Америка от европейската общественост. В тази глава е анализирано детайлно и въздействието на художествената литература от XIX век – на „индианските“ романи на Джеймс Фенимор Купър, Майн Рид, Емилио Салгари, и най-вече на германеца Карл Май, върху възникването на някои от „индианските“ групи в Германия, Унгария, Чехия. При по-нататъшна работа върху темата и при (евентуалната) подготовка на дисертационното изследване за публикуване, би било добре, според мен, да се анализира по-подробно това литературно въздействие върху общественото мнение в Централна Европа в контекста на широкото представяне на „екзотични“ експозиции в музеите в годините между двете световни войни – срв. напр. Demski, Dagnosław and Dominika Czarnecka. *Staged Otherness: Ethnic Shows in Central and Eastern Europe, 1850–1939*. [Central European University Press](https://www.jstor.org/publisher/ceupress), 2021.

Приносно в тази втора глава е и проучването на провокирането и засилването на интереса към „индианската“ тема в страните от бившия Източния блок и преди всичко в ГДР, СССР и Полша. Романите на Лизелоте Велскопф-Хенрих, на Станислав Суплатович (Сат-Ок) и най-вече филмите на източногермаската компания ДЕФА, не само налагат интереса към историята и бита на благородните и свободолюбиви индианци, но и превръщат „Индианска“ Америка в своеобразен образ на „позволения Запад“, в „*незабранената Америка, която социалистическият човек може да одобрява и дори да имитира, без това да го прави дисидент*“, по думите на автора. Тази част на дисертацията е научна новост с анализа си на социалната действителност в десетилетията на тоталитарно управление в Източна Европа.

В край на втората глава е проследена промяната и развитието на интереса към индианската тема в Западна Европа, а след демократичните промени – и в пост-социалистическите страни, към духовната култура, вярванията и ритуалните практики на различните индиански племена, стимулиран от новите движения като „ню уейв“ и подобни. Новите посоки в интереса на европейците към индианската менталност и развитието му през първите десетилетия на новия Милениум са анализирани в **Трета глава**. Авторът обобщава резултатите от анализа си с извода в духа на еволюционизма на Едуард Б. Тайлър, че „*Паралелите между европейските предци и коренните американци са интересен пример за идеализация на собственото минало чрез оглеждане в индианското*“. След прегледа на създаването на „индианските“ организации в Централна Европа – в Германия, Чехия и Унгария, Любомир Кюмюрджиев проследява създаването на „индианистки“ групи в Русия, Украйна, България, Литва и други страни от Източна Европа, развили се особено активно през последните две десетилетия на ХХ век. Тук са коментирани от автора фазите, през които (според Майкъл Тери) преминава интересът към индианците при белите американци – информация, получена от личната кореспонденция на автора с американския изследовател на индианските племена в САЩ. Според Кюмюрджиев, тази стратификация може да бъде приложена и към зараждането и развитието на интереса към индианските традиции и история у представителите на различните европейски нации. В края на тази глава са разгледани мотивациите за присъединяване, организацията и йерархията в различните европейските „индиански“ групи. Интерес представлява прегледът на фестивалите *пау-уау* с изпълнения на индиански песни и танци, организирани във Великобритания и в Полша. Особено актуален е и анализът на създадените международни мрежи от „индиански“ организации в условията на криза след началото на руската военна агресия в Украйна, показал, според автора „*ако не тяхната несъстоятелност, то поне лесната им уязвимост*“.

Създадената като клуб по интереси през пролетта на 1990 г. първа и единствена до момента българска организация за културно-исторически възстановки в България на тема „индианистика“ – обществото „Орловият кръг“, е обект на анализ в последната част на дисертацията, представена като case study. Тази част на изследването е изцяло нова и принос на дисертацията.

В заключението са обобщени най-важните наблюдения на автора и направените в предишните глави изводи от изследването. Най-важният е, че корените на „индианските“ организации в Европа трябва да се търсят далече преди фактическото им възникването – в просвещенското вглеждане в Другия, типично за европейската култура още от края на Средновековието. В качеството си на членове на подобни общности, тези европейци доброволно се поставят „отвъд границата“, в една алтернатива на европейския (и американски) цивилизован свят с неговите закони, далеч от социалното неравенство, принудата и експлоатацията.

Приемам за адекватни формулираните от дисертанта приноси на изследването. Не са открити основания за плагиатство, а съществуващите съответствия са със вече публикувани текстове на автора.

Дисертацията ни представя Любомир Георгиев Кюмюрджиев като един завършен и добре подготвен изследовател, с перспектива за нови интересни антропологични проучвания на културно-историческите възстановки. Доказателство за това са публикациите на автора по темата на дисертационното изследване, обнародвани в различни научни издания в страната – общо седем, едната от които под печат. С това дисертантът далеч надхвърля изискванията на ЗРАСРБ. Авторефератът отговаря на съдържанието на дисертацията.

Процедурата съответства на Закона за развитието на академичния състав в Република България, Правилника за неговото приложение, както и на вътрешния Правилник за условията и реда за придобиване на научни степени и за заемане на академични длъжности в СУ „Св. Климент Охридски“. Ето защо, изразявайки положителното си становище, предлагам на уважаемото Научно жури да присъди образователната и научна степен „Доктор“ на Любомир Георгиев Кюмюрджиев за дисертационното изследване на тема „*“Индианските“ организации в Европа (Етнографско изследване върху групи за културно-исторически възстановки)*” и ще гласувам положително за това.

14.08.2023 Петко Христов